b'\n_START_ARTICLE_\nVolilna pravica\n_START_PARAGRAPH_\nVolilna pravica je v sodobnih demokrati\xc4\x8dnih ureditvah dolo\xc4\x8dena v ustavi kot ena temeljnih politi\xc4\x8dnih pravic dr\xc5\xbeavljana. Volilna pravica pomeni, da volivci lahko resni\xc4\x8dno svobodno izbirajo med razli\xc4\x8dnimi kandidati oziroma politi\xc4\x8dnimi strankami na volitvah. Svoboda volitev obsega tudi mo\xc5\xbenost vsakega volilca, da uveljavi svojo volilno pravico._NEWLINE_Volitve so v sodobnem pojmovanju demokracije eden najpomembnej\xc5\xa1ih izrazov ljudske suverenosti in nujni pogoj za demokrati\xc4\x8dno oblikovanje najpomembnej\xc5\xa1ih organov, zlasti predstavni\xc5\xa1kega telesa, kot tudi nujni pogoj za vzpostavitev in ohranitev sodobne pravne dr\xc5\xbeave. Z volitvami volivci podelijo \xc4\x8dlanom parlamenta mandat, da odlo\xc4\x8dajo v njihovem imenu o najpomembnej\xc5\xa1ih dru\xc5\xbebenih vpra\xc5\xa1anjih._NEWLINE_V Sloveniji imajo volilno pravico dr\xc5\xbeavljani, ki dopolnijo 18 let (polnoleten). Posebej je urejena volilna pravica pripadnikov italijanske in mad\xc5\xbearske narodne skupnosti za volitve poslancev teh narodnih skupnosti. Pravico voliti in biti voljen za poslanca italijanske oziroma mad\xc5\xbearske narodne skupnosti ima samo pripadnik teh narodnih skupnosti.'